കെഎസ്ആര്ടിസിയില് വിദ്യാര്ത്ഥികളുടെ യാത്ര ഇളവിന്റെ പേരില് ലക്ഷങ്ങളുടെ തട്ടിപ്പ് : രേഖകള് കത്തിച്ചു കോഴിക്കോട് : കെഎസ്ആര്ടിസിയില് വീണ്ടും തട്ടിപ്പ് കോടികളുടെ അഴിമതിയെ പറ്റി ചര്ച്ചകള് തുടരുന്നതിനിടെയാണ് കെഎസ്ആര്ടിസിയില് തട്ടിപ്പ് നടന്നെന്ന പരാതി വീണ്ടും ഉയര്ന്നത്. വിദ്യാര്ത്ഥികളുടെ യാത്ര ഇളവിന്റെ പേരില് കോഴിക്കോട് ഡിപ്പോയില് തട്ടിപ്പ് നടത്തിയെന്നാണ് പുതിയ പരാതി. ടിക്കറ്റ് ഇഷ്യൂയിംഗ് വിഭാഗത്തില് 2017 മുതല് 2021 ഏപ്രില് വരെയാണ് ലക്ഷങ്ങളുടെ തട്ടിപ്പ് നടന്നത്. നാലുവര്ഷത്തിനുള്ളില് ആറുലക്ഷത്തിലേറെ രൂപയുടെ തിരിമറി നടന്നെന്നാണ് റിപ്പോര്ട്ട്. വിദ്യാര്ത്ഥികളുടെ യാത്ര ഇളവുമായി ബന്ധപ്പെട്ട സൗജന്യപാസ്, പാസ് പുതുക്കല്, പിഴ എന്നീ ഇടപാടുകളിലാണ് തട്ടിപ്പ് നടന്നത്. ഇത്തരം ഇടപാടുകളില് കൂടുതല് തുക കൈപ്പറ്റുകയും ഇവ രജിസ്റ്ററില് രേഖപ്പെടുത്താതിരിക്കുകയും ചെയ്തിട്ടുണ്ട്. ഇഷ്യൂയിംഗ് വിഭാഗത്തിലുണ്ടായിരുന്ന ഉദ്യോഗസ്ഥനാണ് തിരിമറി നടത്തിയത്. കഴിഞ്ഞ ഏപ്രിലില് വിരമിച്ച ഉദ്യോഗസ്ഥന് തെളിവുകള് നളിപ്പിക്കുന്നതിനായി രജിസ്റ്ററുകള് കത്തിച്ചതായി ഒഎഡി വിഭാഗം കണ്ടെത്തി. ഈ സാഹചര്യത്തില് കേസ് പോലീസിന് കൈമാറാന് ആണ് ആലോചന. അതേസമയം ഒഎഡി വിഭാഗത്തിന്റെ റിപ്പോര്ട്ട് ഇഡി അഡ്മിനിസ്ട്രേഷന് വിഭാഗത്തിന് കൈമാറിയിട്ടുണ്ട്. ഇഡി വിഭാഗത്തിന്റെ അന്വേഷണം പൂര്ത്തീകരിച്ചു കെഎസ്ആര്ടിസി എംഡിക്ക് റിപ്പോര്ട്ട് സമര്പ്പിക്കും.എംഡിയാണ് പോലീസ് അന്വേഷിക്കണ്ടതു സംബന്ധിച്ച് അന്തിമ തീരുമാനം എടുക്കുക.